tartuNLP/wikipedia-smugri-20251201 huggingface dataset:
Conor Clapton

Conor Clapton (21. elokuuta 1986 – 20. maaliskuuta 1991 New York, New York, Yhdysvallat) oli muusikko Eric Claptonin poika.
Claptonin äiti oli italialainen näyttelijätär Lory Del Santo, johon Eric Claptonilla oli ollut lyhytaikainen suhde. Poika putosi newyorkilaisen kerrostalon 53. kerroksen ikkunasta 20. maaliskuuta 1991 ja kuoli välittömästi. Onnettomuus sattui yhdentoista aikaan aamulla. Conor on haudattu Pyhän Maria Magdaleenan kirkkoon Ripleyssä, Surreyssä.
Conorin kuolema vaikutti Eric Claptonin elämään suuresti. Muusikko palasi lavalle yhdeksän kuukautta tapauksen jälkeen. Clapton ja Will Jennings yhdessä kirjoittivat 4-vuotiaan muistolle laulun "Tears in Heaven". Claptonille Grammyn tuonut balladi julkaistiin hänen albumillaan "Unplugged" (1992). Kappale oli jo vuonna 1991 soinut elokuvassa "Rush". 
Conorin kuoleman jälkeiset tunteet heijastuvat myös monissa muissa Claptonin kappaleissa. Pojasta kertovat esimerkiksi laulut "Lonely Stranger" ja "The Circus Left Town". Jälkimmäisessä muusikko muistelee viimeistä kertaa, jolloin näki poikansa elossa. He olivat onnettomuutta edeltäneenä iltana olleet seuraamassa sirkusta.
Lory Del Santo on haastattelussaan ilmoittanut nähneensä tapauksesta painajaisia vuosia sen sattumisen jälkeen. Hän on myös ilmoittanut, että ei ole Eric Claptonin kanssa puhunut tapauksesta sanaakaan.
Tapio Tiitu

Tapio Tiitu (s. 23. joulukuuta 1944 Lapua) on yksi ikäpolvensa kansainvälisesti tunnetuimpia suomalaisia urkutaiteilijoita. Hän on konsertoinut säännöllisesti kotimaassa, kaikissa Pohjoismaissa sekä useimmissa Euroopan maissa (muun muassa Lontoon Westminster Abbey, Pariisin Notre Dame) sekä Yhdysvalloissa, Japanissa, Baltian maissa ja Venäjällä. Australian debyytin hän teki vuonna 1997 Sydneyn oopperatalossa. 
Solistikonserttien lisäksi hän on toiminut urkurina monien kansainvälisesti nimekkäiden instrumentalistien, kuorojen sekä laulajien partnerina niin Suomessa kuin ulkomailla.
Tapio Tiitulla on lukuisia koti- ja ulkomaisia radio- ja TV-esiintymisiä sekä kymmeniä levytyksiä.
Hänelle on myönnetty Sonning-musiikkipalkinto Tanskassa, ja vuonna 2009 tasavallan presidentti myönsi hänelle Pro Finlandia -kunniamerkin.Tiitu on toiminut muusikkona Temppeliaukion kirkossa vuoden 2015 alkuun saakka ja jatkaa edelleen konsertoivana urkutaiteilijana
Yksityiselämä.
Tapio Tiitun poika on salibandynpelaaja Tero Tiitu.
Ah Puch

Ah Puch, joka tunnetaan myös nimellä Hunhau, on mayojen mytologiassa kuoleman jumala, joka hallitsee Mitlania, alamaailmaa. Tutkijat kutsuvat häntä yleensä jumala A:ksi. 
Ah Puch asui tarujen mukaan yhdeksännessä ja alimmassa manalassa, hirvittävässä kidutuksen tyyssijassa. Ah Puch kuvataan usein ihmiseksi, jolla on pöllön pää. Ah Puchia on kuvailtu myös luurangoksi tai paisuneeksi ruumiiksi. Ah Puch vaikuttaa yhä Keski-Amerikassa. Guatemalassa ja Meksikon Jukatanin niemimaalla elävät intiaanit kunnioittavat häntä Yum Cimlinä, kuoleman herrana. Uskotaan, että hän vaanii sairaiden koteja etsien lakkaamatta saalista. Ah Puch liitetään usein myös koiraan, kuoleman ja tuonpuoleiseen siirtymisen symboliin.
Ah Puchin suhde mayojen muihin kuoleman jumaliin on epäselvä. Ei tiedetä, määräsikö hän Ekchuahia, mustaa sotapäällikköä, joka kuljetti pois taistelussa kuolleiden soturien sielut. Ei myöskään tiedetä, mikä oli Ah Puchin suhde hirtettyjen jumalatar Ixtabiin.
Asteekkien vastine Ah Puchille oli kuoleman jumala Mictlantecuhtli, kaikkien yhdeksän manalan hallitsija.
Revda

Revda () on kaupunkimainen taajama Kuolan niemimaan keskiosassa Lovozeron piirissä Murmanskin alueella Venäjällä. Se sijaitsee 149 kilometriä Murmanskista kaakkoon. Se on Lovozeron piirin suurin taajama. Piirikeskuksena toimiva Lovozeron kylä sijaitsee maanteitse Revdasta 29 kilometriä itäkaakkoon.
Revdassa asui vuoden 2010 väestönlaskennan mukaan 8 414 henkeä, mikä oli selvä enemmistö laajan Lovozeron piirin asukkaista (yhteensä 11 820 as.; Lovozeron kylässä 2 871 as.). Nimi Revda tulee läheisen Revdozero-järven mukaan. "Revdo" on alkujaan saamea ja tarkoittaa syyskautista poroerotuspaikkaa.
Revda perustettiin vuonna 1950 asutukseksi läheistä rautakaivosta ja teollisuutta varten. Kaupungin lähellä 11 kilometrin päässä on Venäjän Alfa-järjestelmän radionavigointilähetinasema.
Taajama on yksi kahdestakymmenestä vuodesta 2008 alkaneen talouskriisin koettelemista yhden tehtaan tai tuotannonalan ympärille rakentuvista kaupungeista tai kaupunkimaisista taajamista, niinkutsutusta "monogorodeista", joiden asukkaita Venäjän hallitus tuki erityistoimin vuonna 2010. Kaupungin merkittävimpänä työllistäjänä ollut kaivos on ehtynyt; kaupungilla ei nähty olevan tulevaisuutta, ja asukkaita avustetaan muuttamaan muualle.
Esko Riihelä

Esko Riihelä (15. toukokuuta 1939 Asikkala – 3. lokakuuta 2017 Helsinki ) oli liikenneohjelmistaan tunnettu radiotoimittaja, joka jäi eläkkeelle Yleisradiosta 1. joulukuuta 2002, mutta jatkoi edelleen toimittajan työtä vapaana toimittajana. Hän muun muassa vastaili lukijoiden liikennekysymyksiin Iltalehden "Kysy Eskolta" -palstalla.
Riihelä aloitti liikenneohjelmien teon vuonna 1969, kun Yleisradio aloitti liikenteen ilmiöistä kertovan ohjelman. Ohjelmaa tekemässä oli edustajia Yleisradion lisäksi poliisista, liikenneministeriöstä, Autoliitosta ja Liikenneturvasta. Riihelä voitti parhaan radioesiintyjän Telviksen seitsemän kertaa. Vuosina 1970–1974 Riihelä soitti myös DJ Eemuna levyjä Helsingin Tavastialla kolmena iltana viikossa.
Riihelä istui vuosina 1997–2004 kokoomuksen edustajana Helsingin kaupunginvaltuustossa, minkä jälkeen hän oli siellä kauden 2005–2008 varavaltuutetun paikalta, kun Jussi Pajunen valittiin keväällä 2005 kaupunginjohtajaksi. Riihelä oli myös Uudenmaan maakuntavaltuuston toinen varapuheenjohtaja.
Riihelä kuoli pitkäaikaiseen sairauteen lokakuussa 2017.
Populaarikulttuurissa.
Martti Servo on tehnyt Esko Riihelästä kappaleen ”Eiköhän kiitetä Riihelää” ja Anssi Kela kappaleen ”Esko Riihelän painajainen”.
Bengt-Åke Gustafsson

Bengt-Åke Gustafsson (s. 23. maaliskuuta 1958 Karlskoga, Ruotsi) on ruotsalainen jääkiekkoilija ja jääkiekkovalmentaja. Hän voitti pelaajana kaksi maailmanmestaruutta ja valmensi Ruotsin jääkiekkomaajoukkuetta helmikuusta 2005 toukokuuhun 2010, minä aikana Ruotsi voitti kerran olympiakultaa ja maailmanmestaruuden.
Pelaajaura.
Pelaajauransa Gustafsson aloitti Ruotsin jääkiekon Allsvenskanin Bofors IK:ssa, josta hän siirtyi vuonna 1977 Elitserieniin Färjestad BK:n joukkueeseen. Washington Capitals varasi hänet joukkueeseen vuoden 1978 neljännen kierroksen 55. varausvuorolla. Gustafsson teki sopimuksen WHA:ssa pelanneen Edmonton Oilersin kanssa maaliskuussa 1979. Kun Oilers liitettiin kaudeksi 1979–1980 NHL:ään, Gustafsson siirrettiin varausoikeuden nojalla Washington Capitalsiin. Gustafssonista kehkeytyi 1980-ja 1990-luvuilla Capitalsin johtava pelaaja, joka teki kaikkiaan 555 tehopistettä (196 + 359) pelaamissaan 629 runkosarjan ottelussa sekä 28 tehopistettä (9 + 19) 32 pudotuspelissä.
Gustafsson palasi NHL:stä vuonna 1989 Ruotsiin ja Färjestadin joukkueeseen. Kaudet 1993–1999 hän pelasi vielä Itävallassa VEU Feldkirchin joukkueessa ja voitti viisi peräkkäistä Itävallan mestaruutta.
Ruotsin maajoukkueessa Gustafsson pelasi olympialaisissa 1992, Kanada-cupissa 1984 ja 1987 sekä viisissä MM-kilpailuissa. Hän voitti kaksi maailmanmestaruutta ja sai yhden MM-hopean, yhden MM-pronssin sekä yhden Kanada-cupin hopean. Ruotsin voittaessa maailmanmestaruuden Wienissä 1987 Gustafsson oli joukkueensa paras pistemies kolmella maalilla ja kahdeksalla maalisyötöllä. Suomen MM-kilpailuissa 1991 Gustafsson voitti toisen maailmanmestaruutensa ja keräsi viisi syöttöpistettä.
Valmentajaura.
Lopetettuaan aktiiviuransa pelaajana, Gustafsson on urallaan valmentanut useita seurajoukkueita ja kahta maajoukkuetta. Valmennettuihin joukkueisiin kuuluu muun muassa Sveitsin jääkiekkomaajoukkueen apulaisvalmentajuus, sekä päävalmentajuus Itävallan liigan VEU Feldkirchissä, Sveitsin liigan SC Langnaussa, ja Elitserienin Färjestad BK:ssa.
Gustafsson valittiin 14. helmikuuta 2005 Ruotsin jääkiekkomaajoukkueen valmentajaksi. Alkumenestys oli vaisu Ruotsin joukkueen sijoittuessa neljänneksi Itävallan jääkiekon maailmanmestaruuskilpailuissa 2005. 
Maajoukkuekausi 2006 olikin sitten Gustafssonille menestys; ensin hän johdatti Ruotsin kultaan Torinon talviolympialaisten jääkiekkoturnauksessa, sitten historialliseen turnausvoittoon maailmanmestaruuskilpailuissa. Gustafssonin luotsaama Ruotsin joukkue saavutti ensimmäisenä sekä olympiakullan että maailmanmestaruuden samana vuonna. Hänen valmentajauransa päättyi MM-kisoihin 2010, missä Ruotsi sai pronssia.
Muuta.
Bengt-Åken poika Anton Gustafsson on jääkiekkoilija.
John (Yhdistyneen kuningaskunnan prinssi)

Prinssi John (, 12. heinäkuuta 1905 – 19. tammikuuta 1919) oli Britannian kuningasperheen jäsen. Hän oli kuningas Yrjö V:n ja kuningatar Maryn nuorin lapsi.
Elämäkerta.
Epilepsiasta ja Aspergerin oireyhtymän piirteistä kärsinyt prinssi syntyi Norfolkissa ja oli kruununperimysjärjestyksessä kuudes.
Prinssi John kastettiin 3. elokuuta 1905 Sandringhamin kartanossa. Hän sai ensimmäisen epileptisen kohtauksensa nelivuotiaana. Poikaa pyrittiin pitämään poissa julkisuudesta, eikä hän osallistunut isänsä kruunajaistilaisuuteen 22. kesäkuuta 1911. 
John asui Sandringhamin Wood Farmilla, jossa hänen sanotaan monesti eläneen omissa oloissaan. Hänellä oli kuitenkin yksi ystävä, suunnilleen samanikäinen yorkshireläinen tyttö nimeltä Winifred Thomas, joka oli lähetetty asumaan setänsä ja tätinsä kanssa maalle kärsimänsä astman takia. 
John oli sairaalloinen ja kärsi epileptisistä kohtauksista koko elämänsä. Kohtaukset lisääntyivät selvästi iän myötä, ja lopulta pitkittynyt kohtaus vei hänen henkensä, kun hän menehtyi 13-vuotiaana Wood Farmilla 19. tammikuuta 1919. Johnin vanhemmat eivät olleet läsnä, mutta tieto tavallista rajummasta sairauskohtauksesta saapui nopeasti Buckinghamin palatsiin. Prinssi John haudattiin Sandringhamiin 21. tammikuuta.
Mediassa.
Prinssi Johnista kertoo Stephen Poliakoffin BBC:lle käsikirjoittama ja ohjaama vuonna 2003 ensiesitetty kaksiosainen minisarja "Kadonnut prinssi".
Johann Tilli

Johann Tilli (s. 11. marraskuuta 1967 Kerimäki) on suomalainen bassolaulaja.
Tilli sai toisen palkinnon vuoden 1987 Lappeenrannan valtakunnallisissa laulukilpailuissa, tunnustuspalkinnon Timo Mustakallio -laulukilpailussa 1987 sekä ensimmäisen palkinnon vuosien 1987 ja 1990 Kangasniemen laulukilpailussa.
Tilli on vieraillut Savonlinnan Oopperajuhlilla vuodesta 1987 ja Suomen Kansallisoopperassa vuodesta 1993 alkaen. Kansainvälisen uran tehnyt Tilli on ollut kiinnitettynä 1990–1996 Hampurin valtionoopperaan ja 1996–1998 Düsseldorfin oopperaan. Vuodesta 1998 lähtien hänellä on ollut residenssisopimus Dresdenin valtionoopperaan, jossa hän on laulanut muun muassa kaikki Wagnerin bassoroolit paitsi Hagenin ja Hans Sachsin.
Tilliä on nähty ja kuultu kaikilla Keski-Euroopan merkittävillä oopperalavoilla, kuten Berliinin oopperataloissa, Zürichissä, Münchenin valtionoopperassa, Kölnissä, Stuttgartissa, Madridin Teatro Realissa, Barcelonan Teatro Liceussa sekä Bayreuthin ja Bregenzin musiikkijuhlilla.
Tilli on tehnyt yhteistyötä maailmankuulujen kapellimestarien kuten Claudio Abbadon, Daniel Barenboimin, Semjon Bytškovin, Sir Andrew Davisin, Nikolaus Harnoncourtin, Wolfgang Sawallischin, Giuseppe Sinopolin, Jeffrey Taten ja Christian Thielemannin kanssa. Suomessa Tilli tunnettaneen parhaiten ”kolmen basson” kokoonpanosta, jossa kaksi muuta ovat Matti Salminen ja Jaakko Ryhänen. Kolmen basson konserteista on tehty sekä video- että CD–taltiointeja. Tilli on tehnyt levytyksiä muun muassa levymerkeille Deutsche Grammophon, Sony Classical, Orfeo, Capriccio ja BIS Records.
Johann Tilli perusti vuonna 2010 Edition Tilli -nimisen nuottikustantamon. Edition Tilli keskittyy erityisesti suomalaisiin säveltäjiin ja heidän musiikkinsa ja haluaa myös saattaa nykyaikaiseen julkaisumuotoon vähemmän tunnettujen säveltäjien unohduksiin joutuneita sävellyksiä.
2018 Johann Tilli on asettunut Rantasalmen Kolkontaipaleelle. Puolisonsa Inari Tillin kanssa he ovat perustaneet taiteilijaresidenssin "Villa Ilokiven" Kolkontaipaleen vanhaan kyläkouluun.
Vuonna 2023 Johann Tilli perusti puolisonsa Inari Tillin kanssa "Ilokivi kaekuu - taijevestivualin". Festivaali tarjoaa yleisölle helposti lähestyttävää klassista musiikkia ja sen tunnelma halutaan pitää sellaisena, että sinne on jokaisen helppo tulla ja jokaisen helppo olla.
Tilli on toimittanut saksankielen 18-sivuisen ääntämisoppaan "Deutsche Aussprache für Sänger" ().
Tammi Terrell

Thomasina Winifred Montgomery eli Tammi Terrell (29. huhtikuuta 1945 Philadelphia, Pennsylvania, Yhdysvallat – 16. maaliskuuta 1970 Philadelphia, Pennsylvania, Yhdysvallat) oli yhdysvaltalainen rhythm and blues- ja poplaulaja, joka tunnetaan soolourastaan sekä Marvin Gayen kanssa esittämistään duetoista.
Terrell syntyi Philadelphiassa, Pennsylvaniassa. Hän solmi vuonna 1961 levytyssopimuksen Scepter Recordsin kanssa, jolle hän levytti taiteilijanimellä Tammy Montgomery. Hän pääsi myöhemmin Motownille. Terrell oli alun perin sooloartisti. Hänen kappaleensa ”I Can’t Believe You Love Me” ja ”Come On and See Me” pääsivät vuonna 1966 R&amp;B-musiikkilistojen top 30 -listoille. Vuonna 1967 hän aloitti esiintymisen Marvin Gayen kanssa. Yhteistyön tuloksena syntyivät esimerkiksi laulut ”Ain’t No Mountain High Enough”, ”Ain’t Nothing Like the Real Thing” ja ”You’re All I Need to Get By”.
Terrell kaatui yllättäen 14. lokakuuta 1967. Hänellä todettiin myöhemmin pahanlaatuinen aivokasvain, syöpä, joka vei 24-vuotiaan laulajattaren hengen 16. maaliskuuta 1970. Terrellin ainoaksi täysimittaiseksi sooloalbumiksi jäi vuonna 1969 julkaistu "Irresistible".
Reginald Arvizu

Reginald Quincy ”Fieldy” Arvizu (s. 2. marraskuuta 1969 Bakersfield, Kalifornia) on Korn-yhtyeen basisti.
Kornin ainoa vasenkätinen jäsen Fieldy eroaa muista basisteista siten, että hänellä basso on pystyssä, ei vaakasuorassa kuten normaalisti. Arvizu soittaa bassoa useimmiten hakaten sitä peukalollaan (släpäten), sekä myös sormin. Suurin innoittaja släppäykseen Arvizulle oli Red Hot Chili Peppersin basisti Flea. Muita tärkeitä innoittajia olivat Primuksen Les Claypool ja Faith No Moren Billy Gould. Hänen soittotyylinsä on saanut vaikutteita myös hip-hopista. Arvizu soittaa bassoa Ibanez K-5:lla, joka on hänen signaturebassonsa. Fieldyn soitto on suuressa osassa Kornin musiikissa.
Arvizu suunnittelee Kornin fanituotteita ja näyttää ne muille yhtyeen jäsenille, jotka joko hyväksyvät tai hylkäävät ne.
Fieldy-lempinimensä Arvizu on keksinyt lempisarjakuvastaan Karvisesta (). Hänellä on vaimo ja kaksi tytärtä. Arvizu on kertonut, että vaikka näyttää usein kuvissa vihaiselta ja "ärjyltä", tämä on todellisuudessa hyvin tunteellinen ja herkkä.
Jonas Quinn

Jonas Quinn on kuvitteellinen henkilö televisiosarjassa "Tähtiportti". Hän oli sarjassa vakiohahmona yhden tuotantokauden ajan, ja häntä näytteli Corin Nemec.
Jonas liittyi TP-1:een Tähtiportin kuudennella tuotantokaudella. Häneen tutustuttiin ensimmäisen kerran viidennen tuotantokauden lopussa hänen kotiplaneetallaan Langaralla, jonne TP-1 oli tullut vierailulle tähtiportin läpi. Jonasin kotimaa Kelowna oli sodan uhan alla ja kehitteli voimakasta naquadria-seoksesta valmistettua pommia. Erään testaustilanteen aikana tapahtui onnettomuus, ja Daniel Jackson esti suuren ydinkatastrofin saaden samalla niin suuren annoksen vaarallista säteilyä, että hän menehtyi. Tapauksen nähneet tutkijat uskottelivat kelownalaisille, että Daniel oli yrittänyt sabotoida testitilanteen, mutta Jonas poti omantunnontuskia ja paljastettuaan Kelownan hallitukselle asian oikean tilan ja varastettuaan erän naquadriaa tau'rien tutkimuksia varten hän pakeni Maahan. Hän anoi Maasta turvapaikkaa, koska omalla planeetallaan häntä pidettiin nyt petturina.
Jonas liittyi pian TP-1:een. Hänen oli työskenneltävä kovasti todistaakseen olevansa TP-1:n jäsenten luottamuksen arvoinen. Nämä surivat edelleen Daniel Jacksonia, ja Jonasin maanmiehet olivat olleet osittain syyllisiä tämän kuolemaan. Jonas osoittautui rohkeaksi ja uhrautuvaksi ryhmän jäseneksi. Hän oppi langaralaiseen tapaan poikkeuksellisen nopeasti ja oli hyvin kiinnostunut niistä kulttuureista, teknologioista ja ilmiöistä, joihin hän TP-1:n parissa törmäsi. Jonasille ominaista oli myös avoimen peruspositiivinen luonne. Vasta pitkän ajan kuluttua muu ryhmä alkoi hyväksyä hänet, Jack O'Neill viimeisenä.
Kun Daniel Jackson palasi takaisin ihmisen ruumiiseen, hän lunasti takaisin paikkansa TP-1:ssä. Jonas palasi rauhanneuvottelijaksi kotiplaneetalleen, josta hän oli yhdessä TP-1:n kanssa ajanut pois goa'uld Anubiksen ja jossa häntä ei enää pidetty petturina. Hän olisi mielellään jäänyt vielä TP-1:een, ellei olisi niin selkeästi kokenut Danielin ansainneen entisen paikkansa takaisin. Jonas jäi hyviin väleihin TP-1:n ja SGC:n kanssa.
Jonas vieraili vielä SGC:ssä jaksossa "Fallout". Langara-planeetta oli tuhoutumaisillaan, koska siellä esiintyvä naquadria ei ollutkaan planeetalle ominaista, vaan Langaraa aikoinaan hallinnut goa'uld oli kehittänyt aineen. Kelownalaisten kaksi vuotta aiemmin tekemä naquadria-ydinkoe oli laukaissut ketjureaktion, joka uhkasi räjäyttää koko planeetan naquadria-varaston tehden Langaran asuinkelvottomaksi. Uhkaava katastrofi saatiin kuitenkin estettyä. Tässä auttoi Jonasin tutkimusassistentti Kianna Cyr, jonka kanssa Jonasilla oli orastava suhde. Kianna paljastui kuitenkin pelastusoperaation aikana goa'uldiksi, mutta hänessä elänyt symbiootti pelasti silti planeetan. Symbiootti kuoli rasituksen seurauksena ja aito Kianna jäi henkiin - Jonasin ja Kiannan suhteen kehityksestä Kiannan goa'uldista vapautumisen jälkeen ei ole kerrottu.
Kymmenennellä tuotantokaudella selvisi, että orit olivat vallanneet Langara-planeetan. Jonasin kohtalosta ei ole tietoa.
Blind Melon

Blind Melon on yhdysvaltalainen rock-yhtye. Se oli kasassa 1989–1999 ja perustettiin uudelleen 2006. 
Blind Melon solmi vuonna 1991 levytyssopimuksen Capitol Recordsin kanssa. Yhtyeen debyyttialbumi "Blind Melon" (1992) nousi suosioon varsinkin "No Rain" -singlen ja sen musiikkivideon ilmestymisen myötä. Albumi myi lopulta nelinkertaista platinaa. Yhtye pääsi lämmittelemään Neil Youngia, Lenny Kravitzia, Soundgardenia ja Rolling Stonesia, mutta sen omia kiertueita varjostivat laulaja Shannon Hoonin huumeongelmat. 
Vuonna 1995 ilmestyi toinen albumi "Soup". Samana vuonna Atlantic Records julkaisi Led Zeppelinille omistetun tribuuttialbumin "Encomium", jolle pääsi Blind Melonin "Out on the Tiles" -cover. Hoon löytyi 21. lokakuuta 1995 kuolleena kokaiinin yliannostukseen. Yhtyeen elossa olleet jäsenet julkaisivat vielä seuraavana vuonna kolmannen ja viimeiseksi jääneen studioalbuminsa "Nico". Se nimettiin Hoonin tyttären mukaan, joka oli isänsä kuoleman hetkellä vasta kolmentoista viikon ikäinen. Yhtye yritti jatkaa, mutta jäsenet päättivät pian lähteä omille teilleen. Hajoamisesta tiedotettiin virallisesti 4. maaliskuuta 1999. 
15. syyskuuta 2006 saatettiin julkisuuteen tieto, että Blind Melon oli perustettu uudelleen. Edesmenneen Shannon Hoonin oli korvannut yhtyeen laulajana Travis Warren. 9. marraskuuta yhtyeeltä ilmestyi kolme uutta laulua.
Venesatama

Venesatama on veneiden kiinnittäytymiseen tarkoitettu paikka vesistön rannalla. 
Kotisatamat.
Kotisatama on veneiden pääasiallinen säilytyspaikka veneilykauden aikana. Veneen omistaja on ostanut tai vuokrannut sieltä pysyvän paikan veneelleen. Sataman omistaja voi olla kunta, yhdistys tai yritys. 
Käyntisatamat.
Käyntisatamia ovat satamat, joissa voi käydä veneretken tai matkapurjehduksen aikana kaupassa, venehuollossa, asioimassa, lepäämässä tai yöpymässä. Käyntisatamat jakautuvat vierassatamiin, palvelusatamiin, yleisiin laitureihin sekä luonnonsatamiin.
Vierassatamat.
Vierassatamat (myös vierasvenesatama) ovat hyvätasoisia käyntisatamia, joissa on vähintään kymmenen vierasvenepaikkaa.
Palvelusatamat.
Palvelusatamat ovat pääasiassa vesi-, elintarvike- ja/tai polttoainetäydennyksiin tarkoitettuja satamia, joissa voi olla myös yöpymiseen sopivia vierasvenepaikkoja.
Yleiset laiturit.
Yleiset laiturit ovat kyläsatamia tai muita piensatamia, jotka palvelevat pääasiassa kalastusta tai matkustaja- ja yhteysliikennettä. Niitä voidaan käyttää käyntisatamina asioimiseen sataman luonteen mukaisesti. Yleisellä laiturilla voi olla vierasvenepaikkoja. .
Luonnonsatamat.
Luonnonsatamat ovat kunnan, yhdistyksen tai muun yhteisön virkistystarkoituksiin varattuja tai yleiseen käyttöön otettuja satamia luonnonvaraisella alueella. Luonnonsatama soveltuu yöpymiseen tai vain päiväsaikaiseen virkistäytymiseen.
Turvasatamat.
Turvasatamat ovat paikkoja, joista voi hakea suojaa, ensiapua tai korjausapua. Turvasatamat jakautuvat suojasatamiin ja hätäsatamiin. Turvasatamien luokka on 2.3
Suojasatamat.
Suojasatamat ovat satamia, joita on mahdollista käyttää tilanteen muututtua sellaiseksi, ettei veneilyn jatkaminen sillä hetkellä ole järkevää. Syitä voivat olla koventunut merenkäynti, väsymys, pahoinvointi jne. Suojasatamana voidaan käyttää luotsiasemaa, merivartioasemaa, kylää, merkittyä suojasatamaa.
Hätäsatama.
Hätäsatama on satama, jota saa käyttää vain hätätilanteessa. Hätäsatama voi olla vaikka rannikkolinnake.
Deval Patrick

Deval Laurdine Patrick (s. 31. heinäkuuta 1956 Chicago, Illinois) on yhdysvaltalainen demokraattisen puolueen poliitikko ja Massachusettsin osavaltion entinen kuvernööri.
Ennen poliittista uraansa Patrick toimi asianajajana ja liikemiehenä. Hänet valittiin kuvernööriksi 67 %:n kannatuksella 7. marraskuuta 2006. Toiseksi sijoittui republikaaniehdokas Kerry Healey. Patrick astui virkaan 4. tammikuuta 2007. Hän on osavaltionsa ensimmäinen afroamerikkalainen kuvernööri ja koko Yhdysvaltain toinen Virginian entisen kuvernöörin Douglas Wilderin jälkeen.
Uskonnoltaan Patrick on presbyteeri. Hän on sanonut kannattavansa Massachusettsissa jo sallittuja homoliittoja. Hän vastustaa kuolemanrangaistusta.
Kiiskilänmäki

Kiiskilänmäki on Multian Nikaranperällä sijaitseva mäki. Mäki on Keski-Suomen maakunnan korkein kohta. Se sijiatsee 268,6 metriä merenpinnan yläpuolella. Kiiskilänmäelle on vuonna 2004 rakennettu 20 metriä korkea näkötorni. Sen lähistöllä on myös laavu ja kota. Matkaa Multian keskustasta Kiiskilänmäelle on 24 kilometriä.
Kiiskilänmäen SOTA-tunnus on OH/JS-016.
Kokki

Kokki on henkilö, joka toimii ammattimaisena ruoanlaittajana. Kokki voi työskennellä ravintolan, laivan, leirin tai muun vastaavan keittiössä. Ravintolakokin työhön kuuluu muun muassa ruoanlaitto, ruokalistan laatiminen ja asiakkaiden tilauksien vastaanottaminen hovimestarilta, tarjoilijalta tai ”printiltä”. Keittiön esimiehiä ovat vuoromestarit, keittiömestarit ja keittiöpäälliköt. 
Kokiksi voi Suomessa päästä esimerkiksi suorittamalla ravintolakokin tai suurtalouskokin ammattitutkinnon tai hotelli-, ravintola- ja catering-alan perustutkinnon. Kokki toimii ruoanvalmistajana, leipojana ja asiakaspalvelutehtävissä. On myös mahdollista opiskella matkailu- ja ravitsemisalan ammattikorkeakoulututkinto, jonka jälkeen nimeke on restonomi (AMK). Restonomi voi toimia monenlaisissa tehtävissä johtajana tai asiantuntijana elintarviketeollisuuden ja ruoanlaiton aloilla ja vastaavien palvelujen aloilla. Näissä tehtävissä otetaan huomioon kansainvälisyysasiat. Restonomi toimii myös ruokakasvatuksen piirissä ja hoitaa viestintää ja digitalisointia.
Hallituspuolue

Hallituspuolue on puolue, joka toimii hallituksessa. Sillä viitataan yleensä valtion hallituksen puolueeseen tai puolueisiin, mutta myös esimerkiksi kunnan hallituksessa olevista puolueista voidaan käyttää tätä nimitystä. Hallituksen ulkopuolelle jääneitä puolueita kutsutaan oppositioksi.
Esimerkiksi Suomen eduskunnassa eduskuntapuolueet saattavat vaalien jälkeen saada puolueensa ministereitä Suomen hallitukseen. Yleensä vaaleissa eniten edustajapaikkoja saaneen puolueen puheenjohtajasta tulee pääministeri.
Suomen puolueista useimmin hallituksessa on ollut keskusta (entinen Maalaisliitto) yhteensä 55 kertaa, joista 38 Maalaisliiton nimellä, toiseksi eniten ruotsalainen kansanpuolue, 50 kertaa, ja seuraavana SDP, 36 kertaa hallituksessa.
Dan Harrington

Dan Harrington (s. 6. joulukuuta 1945 Cambridge, Massachusetts) on yhdysvaltalainen pokeriammattilainen. Harrington voitti World Series of Pokerin (WSOP) pääturnauksen ykköspalkinnon miljoona dollaria vuonna 1995. Hän on tämän lisäksi ollut kolmasti pääturnauksen finaalipöydässä: 1987 (kuudes, 43 750 USD), 2003 (kolmas, 650 000 USD) ja 2004 (neljäs, 1 500 000 USD). Ennen pokeriuraansa Harrington pelasi backgammonammattilaisena.
Harrington voitti toisen WSOP-rannekkeensa 2500 dollarin no limit hold'em event -turnauksessa samana vuonna kuin pääturnauksen (1995). Tämän turnauksen ykköspalkinto oli 249 000 dollaria. Hän oli vuonna 1995 ykkönen myös European Poker Openissa Lontoossa. Siellä pelimuotona oli Seven-card stud.
World Poker Tourilla Harrington on selviytynyt finaalipöytään kaksi kertaa oltuaan toinen vuonna 2005 Doyle Brunson North American Championship -turnauksessa (voittosumma 620 730 USD) ja voitettuaan 2007 Legends of Pokerin (1 634 865 USD).
Tammikuussa 2010 Harringtonin pokeriuran turnausansiot ylittivät 6,6 miljoonaa dollaria. Hän asuu Santa Monicassa, Kaliforniassa. Golfammattilainen Padraig Harrington ja amerikkalaista jalkapalloa Atlanta Falconsissa pelaava Joey Harrington ovat hänen serkkujaan. Harrington on itse itselleen antanut ironisen lempinimensä "Action Dan" (hänet tunnetaan tiukan konservatiivisena pelaajana).
Pokerikirjailijana.
Harrington on kirjoittanut (yhdessä Bill Robertien kanssa) kolme suosittua turnauspokerioppikirjaa ja kaksi käteispeliopasta:
Matti Tuloisela

Matti Jalo Veikko Tuloisela (s. 5. toukokuuta 1931 Jyväskylä) on suomalainen oopperalaulaja, äänialaltaan bassobaritoni. Hän jäi eläkkeelle Sibelius-Akatemian laulumusiikin professorin virasta 1994.
Tuloiselan oppilaita ovat esimerkiksi Walton Grönroos, Jorma Hynninen, Juha Kotilainen, Raimo Laukka, Turkka Manninen, Pentti Perksalo, Petteri Salomaa, Raimo Sirkiä, Heikki Siukola, Sauli Tiilikainen ja Johann Tilli. Lied- ja oratoriolaulajana Matti Tuloisela kiersi aikoinaan ahkerasti Suomea ja esiintyi oopperassakin. Tuloiselan levytysura kesti lähes 30 vuotta.
Matti Tuloiselalla on tutkinto oikeustieteestä, ja hän myös työskenteli juristina. Laulua hän opiskeli yksityisesti Olavi Nybergin johdolla. Kun hänen ensikonserttinsa sai erinomaiset arvostelut vuonna 1955, Tuloisela päätti ryhtyä taiteelliselle uralle. Hänestä tuli lopulta professori Sibelius-Akatemiaan, vaikka hän ei ollut opiskellut missään musiikkikorkeakoulussa, lukuun ottamatta viiden kuukauden rupeamaa Wienin musiikkiakatemiassa.
Suurelle yleisölle Tuloisela tuli tutuksi radiosta. Hän oli Matti Lehtisen ohella radiossa käytetyimpiä laulajia. Tuloisela tunnettiin etenkin hengellisen musiikin esittäjänä, ja hänen levytyksiään soitettiin paljon esimerkiksi aamuhartauksissa.
Tuloisela avioitui vuonna 1963 Kaisu Tuloiselan (o.s. Tala) kanssa. Heillä on kaksi lasta: Tuomas Tuloisela (s. 1964), joka on isänsä lailla juristi ja oopperalaulaja, ja Minna Leena Tuloisela (s. 1966).
Argentiinan Grand Prix 1972

Argentiinan Grand Prix 1972 oli Formula 1 -sarjan osakilpailu, joka ajettiin 23. tammikuuta 1972 Autódromo Oscar Alfredo Gálvez -radalla. Kilpailu oli kauden ensimmäinen, ja sen voitti Jackie Stewart. Argentiinan GP oli viimeksi ajettu vuonna 1960. 
Osakilpailun paluuseen vaikutti merkittävästi argentiinalaisen Carlos Reutemannin valinta F1-sarjaan ja Reutemann ajoi paalupaikalle. Kilpailun lähdössä kuitenkin Stewart ohitti Reutemannin ja siirtyi johtopaikalle. Reutemann putosi kilpailun aikana ensin pois palkintokorokesijoituksilta, kun Emerson Fittipaldi, Denny Hulme ja Jacky Ickx ohittivat hänet. Reutemannin mahdollisuudet ajaa pistesijoituksille menivät, kun hän joutui tekemään kuluneiden renkaiden vuoksi varikkopysähdyksen ja putosi seitsemänneksi. Jälkijoukoissa ajaneiden kuljettajien osalta Peter Gethin keskeytti pyörähdykseen ja David Walker puolestaan hylättiin kielletylle alueelle pysäköimisestä.
Britannian Grand Prix 1972

Britannian Grand Prix 1972 oli Formula 1 -sarjan osakilpailu, joka ajettiin 15. heinäkuuta 1972 Brands Hatchin radalla. Kilpailun voitti Emerson Fittipaldi, jolle voitto oli kauden kolmas.
Kilpailu.
Sekä paalupaikalta lähtenyt Jacky Ickx että toisesta ruudusta lähtenyt Emerson Fittipaldi saivat molemmat erinomaisen lähdön, kun taas kolmannesta ruudusta lähtenyt Peter Revsonin lähtö ei ollut mitenkään erityisen hyvä. Jean-Pierre Beltoise onnistui nousemaan lähdössä kolmanneksi, kun taas Revson ja Jackie Stewart putosivat molemmat yhden sijan eli sijoille neljä ja viisi. Pian Stewart kuitenkin onnistui nousemaan Revsonin ohi neljänneksi. Kärjessä ajaneet Ickx ja Fittipaldi kasvattivat koko ajan eroa muihin kuljettajiin.
Heti kilpailun alussa saatiin keskeyttäneitä, kun Andrea de Adamich joutui keskeyttämään ajettuaan ulos. Pian tämän jälkeen Lotuksen David Walker ajoi todella hitaasti varikolle. Hän kuitenkin pääsi jatkamaan kilpailua oltuaan varikolla todella kauan.
Kun seitsemän kierrosta oli ajettu, meni Henri Pescarolon moottori rikki, ja auto jäi vaarallisesti keskelle tietä. Ratavirkailija tuli suorastaan repimään Pescarolon turvaan. Moottoria jäähdytettiin vaahtosammuttimilla, minkä takia näkyvyys oli huono. Auto jäi pitkäksi aikaa keskelle rataa, koska muita autoja tuli koko aika tapahtumapaikalle, eikä sitä sen takia päästy työntämään nurmikolle.
Jo kolmanneksi noussut Stewart saavutti koko ajan kärjessä ajaneita Ickxiä ja Fittipaldia. Päästyään lähelle Fittipaldia, Fittipaldi ajoi eräässä mutkassa leveäksi, ja Stewart pääsi ohittamaan hänet. Näin hän nousi toiseksi aivan Ickxin perään. Stewart pysyi hyvin Ickxin perässä, mutta kierroksella ohitettavien takia ero pääsi vähän väliä kasvamaan. Kierroksella ohitettavien hidastellessa Fittipaldi onnistui ohittamaan Stewartin nousten näin kilpailussa toiseksi.
Ajettuaan 49 kierrosta Ickx tuli melko hitaasti varikolle, ja joutui keskeyttämään öljynpaineiden vuoksi. Samalla Fittipaldi otti kärkipaikan ja Stewart nousi toiseksi.
Fittipaldi ajoi voittajana maaliin ja Stewart oli toinen noin neljän sekunnin päässä Fittipaldista.
Lorschin luostari

Lorschin luostari (, ) on luostari Lorschin kaupungissa läntisessä Saksassa, noin kymmenen kilometriä Wormsista itään. Se oli yksi frankkien valtakunnan kuuluisimmista luostareista. Raunioituneenakin sitä pidetään yhä Saksan merkittävimpiin kuuluvana esiromaanisena rakennuksena. Luostarin kronikka (Lorschin koodeksi), joka koottiin 1170-luvulla, on merkittävä dokumentti Saksan varhaiskeskiajan historiasta.
Vuonna 1991 luostari valittiin Unescon maailmanperintöluetteloon. Perusteluina mainittiin, että luostari ja sen 1 200 vuotta vanha loistavassa kunnossa oleva portti ("Torhall") ovat harvinaista todistusaineistoa frankkien valtakunnan arkkitehtuurista. Lisäksi Lorschin luostari on todisteena lännen heräämisestä ajan uusille aatteille Kaarle Suuren alaisuudessa.
Jean Echenoz

Jean Echenoz (s. 26. joulukuuta 1947 Orange, Ranska) on ranskalainen kirjailija. Echenoz on opiskellut useissa Etelä-Ranskan yliopistoissa. Pariisissa hän on asunut vuodesta 1970 lähtien. 
Ensimmäisen romaaninsa "Le Méridien de Greenwich" Echenoz julkaisi vuonna 1979. Romaani "Cherokee" (1983) lainaa nimensä Ray Noblen samannimisestä jazzsävellyksestä ja juonensa Dashiell Hammettin dekkarista "Maltan haukka". "Cherokee" sai Prix Médicis -kirjallisuuspalkinnon. 
Arvostetun Goncourt-palkinnon Echenoz sai romaanistaan "Je m’en vais" (1999), joka on käännetty suomeksi nimellä "Minä lähden". 
"Pianossa"-romaani kertoo pianistista, joka pakoilee esiintymisiä. Hän kuolee yhtäkkisesti. Tuonpuoleisessä on ”Keskus”, jossa hänen tekemisensä punnitaan. Hän päätyy takaisin Pariisiin uudistuneena henkilönä.
Echenoz kuuluu Ranskan Raamatunkäännöskomiteaan, joka julkaisi vuonna 2001 uuden käännöksen Raamatusta.
Kirjallisuutta.
Pierre Brunel: Glissements du roman français au Xxe siècle. Paris: Klincksieck, 2001.
Lorsch

Lorsch on kaupunki Hessenin osavaltiossa Saksassa. Se sijaitsee Kreis Bergstraßen piirikunnassa noin 60 kilometriä Frankfurt am Mainista etelään. Kaupungissa asui 13 910 ihmistä kesäkuussa 2021.
Kaupunki on kuuluisa benediktiiniläisestä Lorschin luostarista, joka oli myös karolingitaiteen kuuluisimpia keskittymiä. Useita Saksan karolingihallitsijoista on haudattu luostariin, joka on myös kuuluisa Lorschin koodeksistä, joka kirjoitettiin luostarissa 1100-luvun lopulla. Luostari on kuulunut Unescon maailmanperintöluetteloon vuodesta 1991.
Nibelungein laulu mainitsee Lorschin Siegfriedin synnyinpaikkana.
Lorschin koodeksi

Lorschin koodeksi () on merkittävä historiallinen dokumentti, joka koottiin noin vuosien 1175 ja 1195 aikana Lorschin luostarissa Saksassa. Se koostuu 460 sivusta, joilla on yhteensä yli 3 800 merkintää. Koodeksissa luetellaan luostarille annettuja lahjoja ja sen omistuksia. Joistakin Keski-Saksan kaupungeista on siinä ensimmäinen historiallinen maininta. Yhteensä koodeksissa on nimetty yli tuhat paikkaa.
Alkuperäistä Lorschin koodeksia ei ole enää olemassa. Nykyään sitä säilytetään Baijerin osavaltion arkistossa.
Vlci Žilina

Vlci Žilina on Slovakian pääsarjassa Tipos Extraligassa pelaava jääkiekkojoukkue. Vlci Žilina pelaa kotiottelunsa Garmin Arenalla, Žilinan kaupungissa Slovakiassa. Se on perustettu 1925.
Žilinan miesten edustusjoukkue on voittanut Slovakian Extraliigan mestaruuden kerran vuonna 2006. Vuonna 2007 se pelasi European Champions Cupissa samassa lohkossa HPK:n ja Sparta Prahan kanssa.
Sen naisten edustusjoukkue pelaa maan korkeimmalla sarjatasolla Slovenská ženská hokejová ligassa.
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Hiilivuoto

Hiilivuoto on käsite, joka kuvaa tilannetta, jossa liian kireä ilmastopolitiikka ajaa raskaan teollisuuden investoinnit maahan, jossa ilmastopolitiikka on löysempi. 
IPCC arvioi, että hiilivuoto kumoaa 5–20 % Kioton pöytäkirjan päästövähennyksistä.
Hiilitullit.
Vuonna 2019 tuleva EU:n komissio alkoi valmistella Green Deal -ympäristöohjelmaa, johon kuuluisivat hiilitullit EU:n rajalle hiilivuoden estämiseksi. EK:n edustaja vaati niitä sellaisiksi, etteivät muut maat ryhtyisi vastatoimiin. Ne ehkä alkaisivat teräksen tuotannosta.
Muun muassa perussuomalaiset, vasemmistoliitto ja Sdp ovat kannattaneet hiilitulleja. Ympäristöministeriön ilmastoasiantuntija Outi Honkatukian mukaan Suomi kärsisi hiilitulleista erityisen paljon, koska terästekoiset koneet ja laitteet ovat isossa roolissa Suomen viennissä. Honkatukian mielestä hiilitulleja voisi käyttää pelotteena, mutta ne voisivat johtaa vastatulleihin ja nopeasti eskaloituvaan kauppasotaan, joten luultavasti hiilitullien tielle ei pitäisi lähteä. Samaan päätyi myös tutkimusjohtaja Niku Määttänen, joka suositteli ennemmin päästökaupan tai hiiliveron laajentamista useampaan maahan.
Sdp:n ja SAK:n edustajien mukaan hiilitulleissa voisi olettaa, että tuotteet on tehty likaisimmalla teknologialla, ellei tuotannosta ole luotettavia mittauksia. Koko hiilitullijärjestelmän valmistelu kestäisi kauan mutta antaisi yrityksille varmuuden, että hiilivuotoon puututaan.
Marko Lämsä

Marko Juhani Lämsä (24. elokuuta 1977 Oulu – 25. huhtikuuta 2025 Tampere) oli suomalainen iskelmälaulaja. Hänet kruunattiin Seinäjoen tangomarkkinoilla tangokuninkaaksi vuonna 2006. Ennen tangokuninkuuttaan Lämsä oli kruunattu kahdesti aiemmin tangoprinssiksi vuosina 2004 ja 2005.
Lämsä työskenteli ennen tangokuninkuuttaan musiikki-isäntänä Viking Linen "Isabellalla" ja "Amorellalla". Häneltä ilmestyi marraskuussa 2006 ensimmäinen albumi "Ikuisesti sinun". Lämsän toinen albumi "Olet kaikki" julkaistiin vuonna 2008.
Tangomarkkinoiden lisäksi Lämsä osallistui myös "The Voice of Finland" -kisaan vuonna 2019. Musiikkiuran lisäksi hän työskenteli myös personal trainerina. Lämsä tuli isäksi vuonna 2019.
Lämsä menehtyi äkillisesti vain 47-vuotiaana huhtikuussa 2025. Hänet on haudattu Messukylän hautausmaalle Tampereelle.
Operaatio Mooses

Operaatio Mooses (hepreaksi מבצע משה, "Mivtza Moshe") oli etiopianjuutalaisten salainen evakuointi Israeliin Etiopian nälänhädän aikana vuonna 1984. Operaation aikana kuljetettiin noin 8 000 etiopianjuutalaista pakolaisleireiltä Sudanista lentoteitse Trans European Airwaysin lentokoneilla Brysselin kautta Israeliin koska israelilaisilta lentokoneilta oli kielletty lentämistä Sudanin ilmatilassa. Operaatio alkoi 21. marraskuuta 1984 ja päättyi 5. tammikuuta 1985, ja sen toteuttivat yhteistyössä Israelin armeija, CIA, Yhdysvaltojen lähetystö Khartumissa, palkkasoturit ja Sudanin valtion turvallisuusjoukot.
Tuhansia etiopianjuutalaisia oli paennut Etiopiasta jalkaisin Sudanin puolella sijaitseviin pakolaisleireihin. Arviolta noin 4 000 henkeä menehtyi vaelluksen aikana. Sudan katsoi evakuointia läpi sormiensa. Kun tapahtumat levisivät julkisuuteen, arabimaat painostivat Sudania kieltämään ilmakuljetukset, ja noin 1 000 etiopianjuutalaista jäi pakolaisleireille. Useimmat heistä evakuoitiin myöhemmin Yhdysvaltojen johtamissa Operaatio Joshuassa 1985 ja Operaatio Solomonissa 1991.
Asko Oinas

Asko Arvid Oinas (12. huhtikuuta 1929 Kemijärvi – 21. marraskuuta 2020 Tuusula) oli suomalainen virkamies ja Lapin läänin maaherra.
Oinaan vanhemmat olivat Kalle Oinas ja Hilja Halonen. Hän tuli ylioppilaaksi Tornion yhteislyseosta 1950 ja valmistui Teknillisestä korkeakoulusta maanmittausalan diplomi-insinööriksi 1956. Naimisiin Oinas oli mennyt kaksi vuotta aiemmin Raili Hakanpään (k. 1960) kanssa. Hänen toinen puolisonsa oli Outi Järventaus. Oinas toimi tie- ja vesirakennuslaitoksen palveluksessa Turussa ja Turun teknillisen oppilaitoksen lehtorina 1962–1965. Hänellä oli myös toisen henkilön kanssa rakennusliike, joka muun muassa osallistui Saimaan kanavan rakentamiseen. Kulkulaitosten ja yleisten töiden ministeriön ylitarkastaja Oinas oli vuosina 1965–1970 ja työvoimaministeriön osastopäällikkö vuosina 1970–1973.
Oinas toimi Lapin läänin maaherrana vuosina 1974–1994. Hänestä tuli Martti Miettusen seuraaja ja lääninsä neljäs maaherra. Oinas oli Lapin historian pitkäaikaisin maaherra. Hän ehti toimia virassaan kaksikymmentä vuotta, ennen kuin häntä huhtikuussa 1994 seurasi Hannele Pokka. 
Oinas toimi 20 vuotta maaherrana, ja hänen aikanaan Lappia alettiin kehittää suunnitelmallisesti. Hän vaikutti merkittävästi esimerkiksi Lapin korkeakoulun (nyk. Lapin yliopisto) perustamiseen.
Oinas nimitettiin Oulun yliopiston tekniikan kunniatohtoriksi 1989 ja Lapin yliopiston hallintotieteiden kunniatohtoriksi 1992. Hän julkaisi muistelmateoksen "Ihmiset sen tekevät: Lapin miehen monta elämää" vuonna 1999.
Oinas kuoli 21. marraskuuta 2020 ollessaan 91-vuotias.
Hannele Koivunen

Hannele Sisko Maritta Koivunen (o.s. "Seitsonen", s. 18. helmikuuta 1949 Helsinki) on suomalainen kulttuurintutkija ja virkamies.
Elämä.
Koivunen valmistui ylioppilaaksi Hyvinkään yhteiskoulusta 1968. opiskeli Helsingin yliopistossa kieliä, kansanrunoudentutkimusta ja taideaineita pääaineenaan taidehistoria. Hän on opiskellut muun muassa myös informaatiotutkimusta. Koivunen valmistui filosofian kandidaatiksi vuonna 1973 ja väitteli filosofian tohtoriksi 1994. Hänet tunnetaan muun muassa väitöskirjaansa pohjautuvasta teoksestaan "Madonna ja huora" (1995).
Vuonna 1998 Koivunen nimitettiin Helsingin yliopiston uskontotieteen, erityisesti uskontosemiotiikan dosentiksi.
Koivunen on työskennellyt erilaisissa kirjastoalan ja kulttuuripolitiikan tehtävissä. Suomen opetus- ja kulttuuriministeriön palveluksessa hän aloitti ensimmäisen kerran vuonna 1973, jolloin hän toimi Lapin läänin taidetoimikunnan sihteerinä. Koivunen työskenteli ministeriössä myös vuosina 1982–1984. Vuonna 2006 hänet nimitettiin viisivuotiskaudelle opetus- ja kulttuuriministeriön taide- ja kulttuuriperintöyksikön päälliköksi.
Koivunen sai valtion tiedonjulkistamispalkinnon 1996.
Julkaisut.
Väitöskirjansa "The Woman Who Understood Completely; A Semiotic Analysis of the Mary Magdalene Myth in Gnostic gospel of Mary" pohjalta Koivunen on kirjoittanut yleistajuisen teoksen "Madonna ja huora" (1995). Koivunen on kirjoittanut myös teoksen "Hiljainen tieto" (1997) sekä lukuisia muita monografioita sekä artikkeleita lehdissä ja kokoomateoksissa. 
Koivunen nosti ensimmäisenä Suomessa esiin käsitteen oikeudesta tietoon (Turun kirjastopäivät 1981). Teoksessa "Hiljainen tieto" (1997) hän toi suomalaiseen keskusteluun englannin "tacit knowledge" -käsitteen, jonka hän käänsi hiljaiseksi tiedoksi.
Jeordie White

Jeordie Osborne White (s. 20. kesäkuuta 1971) alias Twiggy Ramirez (nimi muodostunut malli Twiggysta ja sarjamurhaaja Richard Ramirezin nimistä), on muusikko ja nykyinen basisti yhtyeissä kuten Nine Inch Nails ja Goon Moon. Hän oli myös yhtye A Perfect Circlen ja Amboog-A-Lardin basisti.
White tuli tunnetuksi Marilyn Mansonin basistina mutta jätti yhtyeen 29. toukokuuta 2002. Syynä kuulemma että White halusi säilyttää ystävyytensä Mansoniin koska yhtyeen musiikillisista suunnista tuli liian paljon riitaa.
Jeordie White palasi takaisin Marilyn Mansonin basistiksi 7. tammikuuta 2008. Jeordie kuitenkin lopetti uransa Marilyn Mansonin basistina 2017.
The Confessions Tour

The Confessions Tour on Madonnan Confessions Tour -kiertueesta tehty dvd/cd-paketti. Se ilmestyi myös pelkkänä dvd:nä. Dvd ja cd on nauhoitettu kahtena iltana Lontoon Wembley-areenalla. Se ilmestyi 30. tammikuuta 2007.
Albumi nousi Yhdysvalloissa Billboard 200 -listan sijalle 15. Suomessa se debytoi virallisen albumilistan viidennellä sijalla, ja pysyi listalla yhteensä neljä viikkoa.
Kajaanin Kristuksen kirkastumisen kirkko

Kajaanin Kristuksen kirkastumisen kirkko on Kainuun ortodoksisen kappeliseurakunnan pääkirkko. Seurakuntaan kuului vuoden 2009 alkaessa noin 1 850 jäsentä. Kirkkoa komistavat suuret bysanttilaistyyliset freskot. Kirkko sijaitsee Kajaanin keskustassa Sammonpuistossa.
Mata Atlântica

Brasilian rannikkosademetsä eli Mata Atlântica on sademetsäalue Brasilian itärannikolla. Siihen kuuluu myös alueita Argentiinasta ja Paraguaysta.
Alue.
Alun perin Mata Atlântican pinta-ala oli arviolta 1,4 miljoonaa neliökilometriä, mutta vuosisatojen ajan jatkuneiden hakkuiden seurauksena siitä on jäljellä 11.4 - 16 % laskutavasta riippuen. Sademetsä on hyvin pirstoutunut: yli 80 % jäljellä olevista metsäsaarekkeita on alle 50 ha kokoisia, välimatkat metsäsaarekkeiden välillä ovat pitkiä (keskimäärin 1440 metriä) ja ainoastaan 9 % jäljelläolevasta sademetsästä on suojeltu. Sademetsä koostuu kahdeksasta ekoalueesta, jotka on määritelty lajien esiintymisalueiden perusteella. Entisen sademetsän alueella sijaitsevat Brasilian miljoonakaupungit São Paulo ja Rio de Janeiro, joissa asuu 70 % Brasilian väestöstä. Alueella on myös laajoja viljelmiä ja eukalyptusplantaaseja.
Luonto.
Mata Atlânticassa on yhden hehtaarin alueelta löydetty 450 puulajia, mikä on enemmän kuin esimerkiksi Saksassa. Alueen lajisto on erittäin rikasta, Mata Atlântica kuuluukin luonnon monimuotoisuuskeskuksiin. Mata Atlântica on yksi tutkituimpia trooppisia ekosysteemejä. Sieltä on esimerkiksi havaittu yli 3000 puulajia, 98 lepakkolajia, 94 suurta tai keskikokoista nisäkäslajia, yli 2000 epifyyttilajia, 26 kädellislajia, 528 sammakkoeläinlajia, 124 piennisäkäslajia ja yli 800 lintulajia. Alueen luontotyyppejä ovat trooppiset ja subtrooppiset metsät merenpinnan tasosta 2 000 metriin asti.
Suojelu ja uhat.
Brasilian hallitus kielsi Mata Atlântican hakkuut 1990-luvulla, mutta pienimuotoisia hakkuita tehdään laittomasti yhä. Sademetsän äärimmäinen pirstoutuneisuus uhkaa luonnon monimuotoisuutta monella tavalla. Metsien sirpaloitumisen takia eläimet ovat jääneet eristyksiin pieniin metsäsaarekkeisiin. Monet lajit ovat vaarassa kuolla pois, kun muualta ei saada uutta geneettistä materiaalia. Lajien väliset vuorovaikutussuhteet, kuten puiden siementen levitys eläinten toimesta, ovat myös vaarassa, kun eläimet häviävät pienistä metsäsaarekkeista.
Suojelu, lajien palautukset luontoon ja alueiden metsittäminen voivat vähentää lajien sukupuuttouhkaa alueella. Tämä on auttanut erityisesti kultaleijona-apinaa, joka on tehokkaan suojelun ansiosta runsastunut 1970-luvun 200 yksilöstä 1 000 yksilöön luonnossa. Myös jotkin muut lajit, kuten muriki-apina ja alagoasinhokko-lintu ovat elpymässä.
Alueelle on perustettu useita suojelualueita, jotka kuuluvat UNESCOn maailmanperintöluetteloon.
Tim Powers

Timothy Thomas Powers (s. 29. helmikuuta 1952 Buffalo, Yhdysvallat) on yhdysvaltalainen fantasia- ja tieteiskirjailija. Hän muutti vanhempiensa kanssa Kaliforniaan ollessaan seitsemänvuotias. Powers asuu nykyäänkin Kaliforniassa vaimonsa Serenan kanssa.
Powers valmistui kandidaatiksi California State Universitystä vuonna 1976. Työkseen Powers opettaa kirjoittamista oman kirjallisen työnsä ohella. Hän oli kuuluisan tieteiskirjailija Philip K. Dickin läheinen ystävä ja luottomies. Heidän tyylinsä eivät muistuta toisiaan, mutta molemmilla on taipumus muuttaa nykypäivän todellisuutta omakseen.
Powers on voittanut teoksistaan "Paheiden palatsi" ja "Anubiksen portit" arvostetun Philip K. Dick -palkinnon vuosina 1984 ja 1986. Powersilta on toistaiseksi suomennettu vain "Paheiden palatsi" sekä "Anubiksen portit" kahdessa osassa.
Glasgow’n kooma-asteikko

Glasgow'n kooma-asteikko (GCS, Glasgow Coma Scale/Score) on lääketieteessä käytettävä henkilön tajunnantason arviointiin kehitetty asteikko. Asteikon pienin arvo on 3 (syvä tajuttomuus tai kuolema) ja suurin arvo 15 (täysin hereillä oleva henkilö). Asteikkoa ei ole tarkoitettu pienten lasten tajuttomuuden arviointiin, johon on tehty oma asteikkonsa (engl. "Pediatric Glasgow Coma Scale"). Glasgow'n asteikkoa voidaan käyttää myös potilaan ennusteen arviointiin, esimerkiksi aivovammapotilailla heikko tajunta (GCS &lt;8) vuorokauden kuluttua vammasta viittaa huonoon ennusteeseen.
Historia.
Glasgow’n kooma-asteikko on saanut nimensä Glasgow’n yliopiston mukaan siellä työskennelleiden neurokirurgian professorien Graham Teasdalen ja Bryan J. Jennettin kehitettyä ja julkaistua asteikon vuonna 1974.
Asteikon käyttäminen.
Glasgow'n kooma-asteikossa on kolme osaa: silmien avaaminen (1–4 pistettä), puhevaste (1–5) ja liikevaste (1–6). Nämä kaikki testataan, ja muistiin merkitään sekä kokonaispistemäärä että pisteet jokaisesta osiosta erikseen. Liikevasteen testaamiseksi voidaan tuottaa kipua esimerkiksi painamalla silmäkuopan yläpuolista supraorbitaalihermoa, kynsivallia tai rintalastaa. Reagointi kipuun fleksiolla tarkoittaa nopeaa yläraajojen koukistusta liittyneenä hartioiden nostoon. Reagointi ekstensiolla tarkoittaa kyynärnivelen ojennusta ja käsivarren sisäänkääntymistä ja merkitsee yleensä vakavampaa aivovammaa kuin reagointi fleksiolla. Jos potilas on intuboitu eikä puhevastetta näin ollen pysty testaamaan, puhevasteen kohdalle merkitään "intuboitu". 
GCS-asteikko kertoo aivovamman vakavuudesta karkeasti ottaen siten, että alle 8 pistettä merkitsee vakavaa vammaa, 9–12 pistettä keskivaikeaa vammaa ja yli 13 pistettä lievää vammaa. Henkilön tajunnantason arviointi pitäisi suorittaa vamman jälkeen aluksi tiheästi (15–30 minuutin välein) ja sairaalassa tilan vakaannuttua esimerkiksi kuuden ja 24 tunnin kuluttua, jotta tajunnantason muutoksia voidaan tarkkailla.
Glasgow'n kooma-asteikon hyviä puolia ovat helppous, toistettavuus ja yleismaailmallinen käyttö. Heikkouksina pidetään muun muassa sitä, että asteikko on liian karkea lieville vammoille ja että tajunnan taso ei välttämättä korreloi kudosvaurion vakavuuteen.